IZJAVA ministarke javne uprave, Suzane Pribilović

Poštovani predstavnici medija,

Vlada je danas usvojila Predlog zakona o Predsjedniku Crne Gore.

Imajući u vidu ostvareni puni međunarodni subjektivitet od obnavljanja državnosti 2006. godine, poštovanje i vrednovanje države i njenih institucija, ukazala se potreba normativnog uređenja pitanja koja se odnose na uslove za obavljanje funkcije Predsjednika Crne Gore, kao i prava Predsjednika po prestanku funkcije, u skladu sa pozitivnim uporednim praksama.

U tom smislu, po prvi put se zakonom uređuje institucija Predsjednika Crne Gore, utvrđuju njegovih prava za vrijeme obavljanja funkcije, uređuje način obezbjeđivanja materijalnih i drugih uslova za obavljanje funkcije, kao i organizacija i rad službe koja pruža stručnu i tehničku pomoć u radu Predsjednika.

Ovim zakonom, takođe, uređuje se i način obezbjeđivanja materijalnih i drugih uslova za obavljanje funkcije Predsjednika Crne Gore, kao i prava Predsjednika po prestanku funkcije, te način organizacije službe Predsjednika i druga pitanja od značaja za obavljanje funkcije Predsjednika.

Takođe, zakonom su predviđena i određena prava Predsjednika po prestanku funkcije, kao što je, između ostalog, i pravo na sticanje počasnog naziva “bivši Predsjednik Crne Gore”, pravo da prisustvuje državnim svečanostima u skladu sa pravilima državnog protokola, te druga prava Predsjednika po prestanku funkcije koji su tu dužnost obavljali od obnove nezavisnosti Crne Gore i koji će je obavljati i u budućnosti.

Na ovaj način, u skladu sa najboljim uporednim i međunarodnim praksama, stvaraju se uslovi da po prestanku funkcije Predsjednika kao počasni Predsjednik ostvaruje prava, te da kroz stečeno državničko i diplomatsko iskustvo, a imajući u vidu ostvareni ugled kako među domaćom i inostranom javnosti, djeluje u najboljem interesu građana Crne Gore

Prilikom izrade teksta Predloga zakona o Predsjedniku Crne Gore, korišćena su iskustva država iz regiona, prije svega, Srbije, Hrvatske i Slovenije kako bi se obezbjedila primjerena normativa za bivšeg Predsjednika države, u pogledu njegovih prava po prestanku funkcije.

Zahvaljujem